b'\n_START_ARTICLE_\nWISE 1049-5319\n_START_SECTION_\nPenemuan\n_START_PARAGRAPH_\nAhli astronomi Kevin Luhman telah menemui bintang-bintang kerdil perang ini di dalam gambar-gambar yang dihasilkan oleh Penjelajah Tinjauan Inframerah Pandangan Luas (WISE). Penemuannya telah diumumkan pada 2013. Luhman mengajar di Universiti Negeri Pennsylvania dan merupakan seorang pengkaji di Pusat Eksoplanet dan Dunia Boleh Didiami Negeri Pennsylvania._NEWLINE_Sistem ini pertama kali ditemui dengan membandingkan gambar-gambar WISE pada epok-epok yang berbeza untuk mendedahkan objek-objek yang mempunyai gerakan wajar yang tinggi. Pengesanan-pengesanan seterusnya ditemui di dalam gambar-gambar daripada Tinjauan Langit Didigitalkan, Tinjauan Seluruh Langit Dua Mikron dan Tinjauan Hampir Inframerah Mendalam Langit Selatan._NEWLINE_Di langit, WISE 1049-5319 berada hampir dengan satah galaksi yang dihuni secara padat oleh bintang, menyebabkannya sukar untuk mengesan objek-objek malap dan ini menjelaskan mengapa objek yang sebegini hampir dengan Matahari tidak ditemui dalam carian-carian sebelum ini.\n_START_SECTION_\nPenemuan bintang kembar\n_START_PARAGRAPH_\nBintang kedua dalam sistem ini juga ditemui oleh Luhman pada 2013. Gambar penemuannya di dalam jalur i diambil pada malam 23 Februari 2013 dengan Spektrograf Pelbagai Objek Gemini (GMOS) di Teleskop Selatan Gemini, Chile. Komponen-komponen sistem ini ditemui dengan jarak sesudut 1.5 arkasaat yang bersamaan dengan pemisahan ramalan sebanyak 3 AU, dan perbezaan magnitud sebanyak 0.45 mag.'